KIRJALLINEN KYSYMYS E-3148/02 esittäjä(t): Sebastiano Musumeci (UEN) komissiolle. Pakistanilaiset terroristit Välimerellä.



Virallinen lehti nro 242 E , 09/10/2003 s. 0042 - 0043



KIRJALLINEN KYSYMYS E-3148/02 esittäjä(t): Sebastiano Musumeci (UEN) komissiolle (4. marraskuuta 2002) Aihe: Pakistanilaiset terroristit Välimerellä Italian poliisin tietojen mukaan aavelaiva Cristi kiertelee Välimeren vesillä kyydissään ryhmä Osama Bin Ladeniin liittyviä islamilaisia terroristeja. Laiva on ilmeisesti pyrkimässä Eurooppaan terroritekoja toteuttamaan. Sekä Yhdysvaltojen että Italian merivoimien salaiset palvelut yrittävät pysäyttää tämän aavelaivan, joka ilmeisesti kuuluu Nova Spirit Incorporation -nimiselle laivanvarustamolle, jonka kotipaikka on Delawaressa Yhdysvalloissa mutta jonka kaupalliset tilat sijaitsevat Romaniassa. 19. helmikuuta ja 4. elokuuta pysäytettiin Triestessä alus Twillinger ja Gelassa Sisiliassa alus Sara myös nämä laivat kuulunevat samaiselle Nova Spirit Incorporationille. Twillingerin kyydissä oli kahdeksan ja Saran viisitoista pakistanilaista merimiestä, joilla oli väärennetyt passit ja hallussaan puhelinnumeroita, jotka kuuluivat asekauppiaiksi todetuille henkilöille. Italian poliisin tutkimusten mukaan viisitoista Saran kyydistä Gelassa pidätettyä pakistanilaista ovat Laskar i Jhangui -ryhmän jäseniä. Kyseessä on terroristiryhmä, joka on tehnyt Al Qaidan kanssa sopimuksen attentaattien tekemisestä Euroopassa. - Mitä komissio voi tehdä varmistaakseen nämä tiedot, jotka Italian poliisi on paljastanut Caltanissettan poliisipäällikön välityksellä? - Komissio on antanut tiedonannon neuvostolle ja Euroopan parlamentille: Kohti Euroopan unionin jäsenvaltioiden ulkorajojen yhdennettyä valvontaa(1). Mitä voidaan konkreettisesti ja realistisesti tehdä sen estämiseksi, että islamilaiset terroristit saapuvat Eurooppaan laivoilla, jotka toimivat jättiläismäisinä takseina ja ovat suureksi vaaraksi läntisen maailman turvallisuudelle? (1) KOM(2002) 233. António Vitorinon komission puolesta antama vastaus (4. joulukuuta 2002) Komissiolla ei ole laillista toimivaltaa tarkistaa yleisen järjestyksen ylläpitämisestä ja sisäisen turvallisuuden suojaamisesta vastuussa olevien kansallisten viranomaisten levittämien poliisin esitutkintapöytäkirjojen oikeellisuutta. Sitä vastoin komissio voi ottaa esille arvoisan parlamentin jäsenen mainitsemassa tiedonannossa (Kohti Euroopan unionin jäsenvaltioiden ulkorajojen yhdennettyä valvontaa) esitetyt ajatukset. Yksi tämän tiedonannon tavoitteista, joka vastaa Laekenissa 14.15. joulukuuta 2001 kokoontuneen Eurooppa-neuvoston päätelmien kohtaa 42, on tehdä ehdotuksia Euroopan unionin tasolla toimivien työskentely- ja yhteistyömekanismien perustamisesta, niin että ulkorajoilla tehtävistä tarkastuksista vastaavat viranomaiset voisivat kokoontua yhteen koordinoidakseen käytännön toimintaansa yhdennetyn strategian pohjalta ja ottaa entistä paremmin huomioon ulkorajojen valvontaan liittyvien näkökohtien moninaisuuden. Moninaisuus ilmenee käsitteiden turvallisuus ulkorajoilla, sisäinen turvallisuus yhteisellä vapaan liikkuvuuden alueella ja ulkorajojen valvonta määritelmistä, jotka ovat komission tiedonannon liitteenä. Määritelmissä viitataan terrorismiin yhtenä lukuisista uhkakuvista, joiden takia jäsenvaltioiden on yhtenäistettävä ulkorajojensa valvontaa. Tässä yhteydessä voidaan korostaa, että oikeus- ja sisäasioiden neuvoston 13. kesäkuuta 2002 hyväksymä suunnitelma jäsenvaltioiden ulkorajojen valvonnasta(1) perustuu laajalti komission tiedonantoon. Neuvosto on hyväksynyt sellaisinaan kaikki tiedonannon liitteessä esitetyt määritelmät. Neuvoston hyväksymä suunnitelma rakentuu komission tiedonannossa esitetylle ajatus- ja toimintamallille, josta on myös peräisin jo suunnitelman johdannossa esiin tuotu tavoite, joka on laajempi kuin pelkästään laittoman maahanmuuton torjuminen. Rajavalvonnan tavoitteena on auttaa hallitsemaan maahan tulevien ja maasta poistuvien ihmisten virtaa, suojella unionin kansalaisia heidän turvallisuuttaan uhkaavilta vaaroilta sekä torjua laitonta maahanmuuttoa. Komission tiedonannossa käsitellään ulkorajojen yhdennetyn valvonnan osatekijöitä, joilla edistetään mm. terrorismin vastaista taistelua, ja suositellaan erityisesti yhteistä, yhdennettyä riskien arviointia, jonka on tarkoitus perustua ulkorajojen kannalta olennaisiksi katsottujen indikaattorien monialaiseen määrittelyyn. Arviointia varten komissio suosittaa yhteistoimintaa Europolin ja poliisiyhteistyöstä vastaavien elinten kanssa. Tämä asetettiin yhteiseksi tavoitteeksi neuvoston hyväksymässä suunnitelmassa ulkorajojen valvonnasta, kun taas Sevillassa 21.22. kesäkuuta 2002 kokoontunut Eurooppa-neuvosto edellytti, että ennen vuoden 2003 kesäkuuta laaditaan yhteinen riskianalyysimalli, jonka tavoitteena on yhteinen ja yhdennetty riskienarviointi. Terroristien mahdollinen soluttautuminen unionin alueelle on varmasti eräs indikaattoreista, joiden perusteella suoritetaan ulkorajoihin kohdistuvien riskien yhteinen arviointi. Tiedonannossa ehdotetaan myös, että kehitettäisiin menettely tai käytännesäännöstö, joka muodostaisi yleisten ja yksittäistapauksia koskevien tietojen pysyvän vaihto- ja käsittelyjärjestelmän ulkorajojen valvonnasta vastaavien jäsenvaltioiden viranomaisten ja alueen sisällä toimivien kansallisten turvallisuuspalvelujen välille. Tiedonannossa todetaan, että jäsenvaltion tiedusteluyksiköiden tulisi voida toimittaa viipymättä kaikille rajavartiostoyksiköille ja jäsenvaltioiden konsuliedustustoille yksittäistapauksista riittävän yksilöidyt ja täsmälliset tiedot, joiden perusteella ne voivat kiinnittää tiettynä aikana kohdennetusti huomiota tietyntyyppisiin henkilöihin, esineisiin, lähtöalueisiin ja kuljetusmuotoihin. Tämä kuvitteellinen tapaus muistuttaa suuresti arvoisan parlamentin jäsenen kuvailemaa tilannetta. Komission tiedonannossa ehdotetaan, että pidemmällä aikavälillä käytetään hyödyksi teknisiä uutuuksia, joista mainitaan esimerkiksi Galileo-satelliittijärjestelmä rannikkovalvonnan parantamiseksi. (1) EYVL L 161, 19.6.2002.